ÚRAD VLÁDY 
SLOVENSKEJ REPUBLIKY
    sekcia vládnej legislatívy
		
								Na rokovanie vlády SR
								dňa 1. júna 2005
								K materiálu č.5077/2005  
                                                                                 K bodu č. 3

                                    S T A N O V I S K O

k  návrhu  zákona o Slovákoch žijúcich v zahraničí a o zmene niektorých     
                                        zákonov - k novému zneniu

I

Návrh zákona o Slovákoch žijúcich v zahraničí a o zmene niektorých zákonov predkladá na základe Plánu legislatívnych úloh vlády Slovenskej republiky na rok 2004 D. Lipšic, podpredseda vlády a minister spravodlivosti SR a Vilma Prívarová, splnomocnenkyňa vlády pre zahraničných Slovákov.	

Návrh zákona predpokladá zlúčenie všetkých doterajších finančných, ľudských a materiálnych zdrojov, ktoré sú v súčasnosti dislokované po jednotlivých rezortoch a inštitúciách. 

Navrhovaná právna úprava bude mať zvýšený dopad na štátny rozpočet, ktorý je uvedený v Doložke finančných, ekonomických a environmentálnych vplyvov a vplyvov na zamestnanosť.  

Návrh zákona bol predmetom pripomienkového konania. Z jeho   vyhodnotenia vyplýva, že aj po uskutočnení rozporových konaní pretrvávajú naďalej rozpory s Ministerstvom financií SR a Ministerstvom zahraničných vecí SR. 
Ministerstvo financií SR nesúhlasí s návrhom v tej časti, ktorá zakladá zvýšené výdavky zo štátneho rozpočtu v dôsledku vytvorenia nového orgánu štátnej správy  podľa alternatívy II.

 Ministerstvo zahraničných vecí SR nesúhlasí s tým, aby priznanie postavenia Slováka žijúceho v zahraničí osvedčoval nový úrad  alebo Úrad vlády SR. Trvá na tom, aby táto pôsobnosť bola ponechaná naďalej Ministerstvu zahraničných vecí SR alebo zveriť túto pôsobnosť Ministerstvu vnútra SR.  
	 	
		II

Legislatívna rada vlády Slovenskej republiky prerokovala návrh zákona na svojom zasadnutí 22. februára 2005 a odporučila návrh zákona predložiť na rokovanie vlády Slovenskej republiky v novom znení, v ktorom budú zapracované jej pripomienky a odporúčania. 

  III

	Sekcia vládnej legislatívy Úradu vlády SR konštatuje, že v predloženom znení návrhu zákona o Slovákoch žijúcich v zahraničí a o zmene niektorých zákonov je zapracovaných všetkých 27 pripomienok a odporúčaní Legislatívnej rady vlády SR, a preto odporúča návrh zákona v predloženom znení schváliť.

Bratislava  25.mája 2005
Vypracovala:  J.Fischerová

									Štefan G r m a n
								          generálny riaditeľ
   								    sekcie vládnej legislatívy